FÆLLES HOLDNING (EF) Nr. 18/97 fastlagt af Rådet den 24. marts 1997 med henblik på vedtagelse af Europa-Parlamentets og Rådets direktiv 97/. . ./EF af . . . om tredje ændring af direktiv 88/344/EØF om indbyrdes tilnærmelse af medlemsstaternes lovgivning om ekstraktionsmidler anvendt ved fremstilling af levnedsmidler og levnedsmiddelingredienser (97/C 157/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 B (3), og

ud fra følgende betragtninger:

Den Videnskabelige Komité for Levnedsmidler har foretaget en fornyet gennemgang af samtlige ekstraktionsmidler, som er optaget i direktiv 88/344/EØF (4), med henblik på at erstatte den acceptable daglige indtagelse (ADI), som blev fastsat midlertidigt i 1981, med definitive evalueringer; dette har ikke altid været muligt, idet de nødvendige informationer ikke er blevet meddelt af industrien, selv efter gentagne anmodninger; på grundlag af de modtagne oplysninger har Den Videnskabelige Komité for Levnedsmidler kunnet bekræfte sin accept af de fleste opløsningsmidler; den maksimale restmængde af opløsningsmidler i visse levnedsmidler kan nedsættes;

visse opløsningsmidler anvendes ikke længere og bør derfor udgå;

i kraft af den videnskabelige udvikling er der fremstillet andre stoffer, som kan føjes til direktivet; det vil være hensigtsmæssigt at tillade et nyt opløsningsmiddel, som har fået en positiv udtalelse fra den videnskabelige komité;

de ændringer, der er nødvendige som følge af den tekniske og videnskabelige udvikling, er foranstaltninger af teknisk art; for at forenkle og fremskynde proceduren bør vedtagelsen af disse foranstaltninger overlades til Kommissionen;

en sådan fremgangsmåde vil gøre det muligt hurtigere at markedsføre nyskabelser, hvilket vil være en fordel såvel for industrien som for forbrugeren -

UDSTEDT FØLGENDE DIREKTIV:

Artikel 1

I direktiv 88/344/EØF foretages følgende ændringer:

1) I artikel 4 indsættes som nyt litra:

»a) de ændringer af bilaget, der er nødvendige som følge af den videnskabelige og tekniske udvikling på området for anvendelse af opløsningsmidler, deres anvendelsesformål og maksimale restmængder«.

Tidligere litra a), b) og c) bliver til henholdsvis litra b), c) og d).

2) Der foretages følgende ændringer i bilaget:

a) Del I

Stoffet »butylacetat« udgår.

b) Del II

Rubrikken for »hexan« affattes således:

»>TABELPOSITION>

«

c) Del III

- Stoffet »methyl-propanol-1« udgår.

- Følgende stof tilføjes:

»>TABELPOSITION>

«

Artikel 2

1. Medlemsstaterne ændrer deres administrativt eller ved lov fastsatte bestemmelser med henblik på at:

- tillade markedsføring af produkter, som opfylder bestemmelserne i direktiv 88/344/EØF, som ændret ved dette direktiv, senest den . . . (5*)

- forbyde markedsføring af produkter, som ikke opfylder bestemmelserne i direktiv 88/344/EØF, som ændret ved dette direktiv, fra den . . . (6**). Produkter, der er i handelen eller mærket inden denne dato, men som ikke svarer til direktiv 88/344/EØF, som ændret ved dette direktiv, må dog sælges, indtil varebeholdningen er udtømt.

De underretter straks Kommissionen herom.

2. Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i . . .

På Parlamentets vegne

Formand

På Rådets vegne

Formand

(1) EFT nr. C 278 af 24. 9. 1996, s. 25.

(2) Udtalelse afgivet den 27. november 1996 (EFT nr. C 66 af 3. 3. 1997, s. 3).

(3) Europa-Parlamentets udtalelse af 23. oktober 1996 (EFT nr. C 347 af 18. 11. 1996, s. 58), Rådets fælles holdning af 24. marts 1997 og Europa-Parlamentets afgørelse af . . . (endnu ikke offentliggjort i Tidende).

(4) EFT nr. L 157 af 24. 6. 1988, s. 28, Direktivet er senest ændret ved Europa-Parlamentets og Rådets direktiv 94/52/EF (EFT nr. L 331 af 21. 12. 1994, s. 10).

(5*) 12 måneder efter vedtagelsen af dette direktiv.

(6**) 18 måneder efter vedtagelsen af dette direktiv.

RÅDETS BEGRUNDELSE

I. INDLEDNING

1. Den 23. juli 1996 forelagde Kommissionen et forslag til direktiv (1) om indbyrdes tilnærmelse af medlemsstaternes lovgivning om ekstraktionsmidler anvendt ved fremstilling af levnedsmidler og levnedsmiddelingredienser, som bygger på EF-traktatens artikel 100 A.

2. Europa-Parlamentet og Det Økonomiske og Sociale Udvalg afgav udtalelse henholdsvis den 23. oktober (2) og den 27. november 1996 (3).

3. Den 24. marts 1997 fastlagde Rådet sin fælles holdning i overensstemmelse med traktatens artikel 189 B.

II. FORMÅL

Under hensyn til den fornyede gennemgang i Den Videnskabelige Komité for Levnedsmidler af samtlige ekstraktionsmidler, som er optaget på Fællesskabets positivliste, og som følge af den tekniske og videnskabelige udvikling, der er sket efter udarbejdelsen af denne liste, foreslår Kommissionen, at listen revideres, idet to stoffer, som er blevet anvendt hidtil, udgår, og der tilføjes et nyt stof, samtidig med at anvendelsesformålene og de maksimale restmængder i levnedsmidler ændres.

Da den nuværende procedure for ændring af direktivet anses for temmelig besværlig, og da de to foregående ændringer af direktivet ikke har givet anledning til substansindvendinger fra hverken Europa-Parlamentet eller Rådet, foreslår Kommissionen desuden, at det fremover skal være et forskriftsudvalg, der tager stilling til ændringer.

III. ANALYSE AF DEN FÆLLES HOLDNING

1. Rådet, som har accepteret Kommissionens forslag i sin helhed, finder ligesom Europa-Parlamentet, som godkendte forslaget under førstebehandlingen, at de ændringer, der er foretaget i den nuværende positivliste og i den nye procedure, som fremover skal gælde vedrørende

- de nye stoffer, der skal føjes til positivlisten

- anvendelsesformål

- maksimale restmængder

- udeladelse af stoffer, der allerede er opført på positivlisten

er begrundede og hensigtsmæssige.

2. Rådet har dog ændret forslaget for så vidt angår direktivets anvendelse. Kommissionen har accepteret disse ændringer.

Hvad angår datoen for direktivets iværksættelse har Rådet forlænget medlemsstaternes frister for at gennemføre direktivet, idet medlemsstaterne ikke kan overholde de frister, der er fastsat i Kommissionens forslag.

Rådet har endvidere, i overensstemmelse med gældende praksis i forbindelse med vedtagelsen af andre direktiver om tilsætningsstoffer, indført en bestemmelse, som tillader de handlende at markedsføre produkter, som ikke opfylder bestemmelserne i nærværende direktiv, indtil varebeholdningen er tømt.

3. Rådet, som i princippet har accepteret Kommissionens forslag, og som har ændret teksten en smule, finder, at det alt i alt har fundet en afbalanceret og operationel løsning.

(1) EFT nr. C 278 af 24. 9. 1996, s. 25.

(2) EFT nr. C 347 af 18. 11. 1996, s. 58.

(3) EFT nr. C 66 af 3. 3. 1997. s. 3.